Staat wil hê boere moet aandele aan werkers geeDie moontlikheid dat boere deur die staat “aangemoedig” gaan word om aandele in hul boerderye aan plaaswerkers te gee, bekommer kommersiële boere, het Beeld Donderdag berig. Dié aandele-voorstel is vervat in ’n voorgestelde beleidsdokument van die departement van landelike ontwikkeling en grondhervorming. Daar word voorgestel dat ’n plaaswerker met tien jaar se “gedissiplineerde diens” op ’n kommersiële plaas geregtig is op 10% se aandele in die eienaarskap van die grond, berig Beeld. Ná 25 jaar diens is ’n werker geregtig op 25% aandele, en op 50% ná 50 jaar. Geen melding word gemaak oor wat sou gebeur as daar verskeie werkers op ’n plaas is wat al langer as tien jaar daar werk nie. Volgens die berig sal die stelsel nie “afdwingbaar” wees nie en boere word aangemoedig om “vrywillig” deel te neem. ’n Aansporingsprogram sal plaaseienaars aanmoedig om daaraan deel te neem. Anneliza Crosby, die regs- en beleidadviseur van Agri SA, het Woensdag gesê die beleidvoorstel maak glad nie sin nie. “As daar enige geringe moontlikheid is dat boere geforseer gaan word om dit te doen, sal dit tot onttrekking en ‘n skerp afname in landbouproduksie lei,” het sy gesê. – SAPA